b'\n_START_ARTICLE_\nDomnonia\n_START_PARAGRAPH_\nDomnonia (ransk. Domnon\xc3\xa9e) oli bretonien varhaiskeskiaikainen ruhtinaskunta nykyisen Bretagnen pohjoisosissa Ranskassa. Ruhtinaskunnalla oli mahdollisesti historiallinen yhteys Dumnoniaan Britteinsaarilla. Omana poliittisena yksikk\xc3\xb6n\xc3\xa4\xc3\xa4n se katosi Bretagnessa varhaiskeskiajan j\xc3\xa4lkeen._NEWLINE_Domnonian k\xc3\xa4sitt\xc3\xa4neen alueen laajuutta ei tunneta tarkasti ja sen alue lienee suurentunut ja pienentynyt eri aikoina. Sen ydinalue k\xc3\xa4sitti nykyisen Bretagnen pohjoisosat C\xc3\xb4tes-d\xe2\x80\x99Armorin ja Finist\xc3\xa8ren departementtien alueella. _NEWLINE_Domnonian nimi on johdettu vanhasta Lounais-Englantia asuttaneiden brittiheimon nimest\xc3\xa4 dumnonii ja heid\xc3\xa4n asuinalueestaan Dumnonia. Sama heimo antoi nimens\xc3\xa4 Englannin Devonin nykyiselle kreivikunnalle. Domnoniaan Bretagnessa eli tuolloin Rooman valtakuntaan kuuluneen Armorican alueelle alkoi saapua brittien muuttoaaltoja ja nimest\xc3\xa4 p\xc3\xa4\xc3\xa4tellen Domnonian asukkaat tulivat Dumnonian alueelta. On mahdollista, ett\xc3\xa4 heid\xc3\xa4n alueensa Englannin kanaalin molemmin puolin muodostivat yhden yhten\xc3\xa4isen roomalaisen civitas-alueen. Rooman romahtaessa alueesta kehittyi varhaiskeskiaikainen kuningaskunta. Cornwalllle nimens\xc3\xa4 antanut civitas cornovii muodosti Domnonian tapaan Cornouaille eli Kernev nimisen valtion Bretagnen luoteisosiin._NEWLINE_Bretagnelaisissa historiallisissa l\xc3\xa4hteiss\xc3\xa4 Domnonia mainitaan kuninkaiden eli reges hallitsemana valtiona. Merovingien frankkivaltakunnan l\xc3\xa4hteet puhuvat heist\xc3\xa4 puolestaan vain kreivein\xc3\xa4 eli comtes. Historiallisten l\xc3\xa4hteiden perusteella ehk\xc3\xa4 tunnetuin Domnonian hallitsija oli 600-luvulla el\xc3\xa4nyt Iudichael. Domnonia mainitaan my\xc3\xb6s bretagnelaisen pyhimyksen Gwennolen (Uuinuualoe) el\xc3\xa4m\xc3\xa4kerrassa, jonka kirjoittaja mainitsee Domnonian olleen tunnettu pyh\xc3\xa4nh\xc3\xa4v\xc3\xa4istyksist\xc3\xa4\xc3\xa4n ja haureista juhlista. Bretagnen sittemmin yhdistyess\xc3\xa4 Domnonia katosi merkitt\xc3\xa4v\xc3\xa4n\xc3\xa4 tekij\xc3\xa4n\xc3\xa4 varhaiskeskiajan j\xc3\xa4lkeisen Bretagnen poliittisessa tai kirkollisessa hallinnossa. Kuitenkin ennen Napoleonin valtaannousua osa ruhtinaskunnan alueesta muodosti Domnon\xc3\xa9e-nimisen aluehallinnollisen yksik\xc3\xb6n.'